Paasnaweek is vir Christene wêreldwyd ’n baie belangrike herdenkingsgeleentheid. Mense onthou die kruisgebeure op Golgota, die verskriklike lyding en dood van Christus ter wille van die mensdom, en sy opstanding tot redding van gelowiges. Hier in Suid-Afrika het Paasnaweek bekend en berug geraak vir die talle sterftes op ons land se paaie.
Die dood van ’n geliefde in ’n motorongeluk is altyd onverwags en ontydig. Die smart en verlies wat dit meebring, het ’n lewenslange invloed op dié wat agterbly. Dit is verskriklik om te dink dat motorongelukke op ons land se paaie jaarliks duisende mense se lewens eis. Die kruise oral langs die paaie herinner voortdurend aan onnodige lewensverlies en die seer van geliefdes.
Daar is verskeie redes vir motorongelukke. Die swak toestand van paaie, hoë spoed, alkoholmisbruik, onpadwaardige voertuie, onwettige bestuurders, roekelose bestuur, woede en menslike oordeelsfoute dra alles by tot die hoë sterftesyfer op die paaie. Dit lyk asof mense ’n persoonlikheidsverandering ondergaan wanneer hulle agter ’n voertuig se stuurwiel inskuif. Almal is haastig, ongeduldig en onverdraagsaam. Boonop lyk dit asof al die inisiatiewe van die verkeersowerhede niks help nie.
Paassondag herinner ook aan sy opstanding en die oorwinning oor die dood. Dit is ons troos – dat die dood oorwin is en dat wie op die pad van God is, veilig bewaar word vir sy of haar eindbestemming.